**Ministru kabineta noteikumu projekta „Grozījumi Ministru kabineta 2010. gada 29. jūnija noteikumos Nr. 602 „Noteikumi par pabalstu un kompensāciju apmēriem diplomātiskā un konsulārā dienesta amatpersonām (darbiniekiem), valsts tiešās pārvaldes amatpersonām (darbiniekiem), karavīriem, prokuroriem un sakaru virsniekiem par dienestu ārvalstīs un to izmaksas kārtību”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) |  Ministru kabineta noteikumu projekts „Grozījumi Ministru kabineta 2010. gada 29. jūnija noteikumos Nr. 602 „Noteikumi par pabalstu un kompensāciju apmēriem diplomātiskā un konsulārā dienesta amatpersonām (darbiniekiem), valsts tiešās pārvaldes amatpersonām (darbiniekiem), karavīriem, prokuroriem un sakaru virsniekiem par dienestu ārvalstīs un to izmaksas kārtību”” (turpmāk – noteikumu projekts) ir izstrādāts, lai noteiktu kārtību un apmēru, kādā karavīram, kurš nosūtīts mācību komandējumā apgūt vecāko vai augstāko virsnieku militārās izglītības kursu, kura ilgums pārsniedz 10 mēnešus un kurš iekļauts Nacionālo bruņoto spēku komandiera vai viņa pilnvarotās personas apstiprinātajā militāro kursu sarakstā, izmaksā pabalstu un kompensāciju par dienestu ārvalstīs. Vienlaikus noteikumu projekts paredz palielināt maksimālo dzīvokļa īres un komunālo izdevumu kompensācijas apmēru, nemainot līdzšinējo regulējumu, jo spēkā esošie maksimālie dzīvokļu īres un komunālo izdevumu kompensācijas apmēri neatbilst faktiskajai situācijai dzīvokļu īres tirgū ārvalstīs, kā arī tiek paplašināts valstu un pilsētu uzskaitījums.Noteikumu projekts stāsies spēkā 2019. gada 1. janvārī.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Saeimā iesniegtā likumprojekta “Grozījumi Valsts un pašvaldību institūciju amatpersonu un darbinieku atlīdzības likumā” (Nr.1178/Lp12; turpmāk – likumprojekts) 16. pantā noteiktais deleģējums. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Saeima 2018. gada 20. septembrī ir pieņēmusi 3. lasījumā likumprojektu, kurš cita starpā paredz papildināt Valsts un pašvaldību institūciju amatpersonu un darbinieku atlīdzības likuma (turpmāk – Atlīdzības likums) 36. pantu ar septīto viens daļu šādā redakcijā:“(7¹) Karavīram, kurš nosūtīts mācību komandējumā apgūt vecāko vai augstāko virsnieku militārās izglītības kursu, kura ilgums pārsniedz 10 mēnešus un kurš iekļauts Nacionālo bruņoto spēku komandiera vai viņa pilnvarotās personas apstiprinātajā militāro kursu sarakstā, tiek piešķirti šā panta pirmās daļas 2. un 3. punktā minētie pabalsti un kompensēti šā panta otrās daļas 3., 4., 5. un 6. punktā minētie izdevumi. Karavīram, kurš ir nepilngadīga bērna vienīgais aizbildnis, tiek piešķirts šā panta pirmās daļas 3. punktā minētais pabalsts un kompensēti šā panta otrās daļas 3., 4., 5. un 6. punktā minētie nepilngadīgā bērna izdevumi neatkarīgi no mācību komandējuma ilguma. Šajā daļā minēto pabalstu un kompensāciju apmēru un izmaksas kārtību, ņemot vērā mācību komandējuma vietas specifiskos apstākļus, nosaka Ministru kabinets.”Atbilstoši šai normai karavīram, kurš nosūtīts mācību komandējumā uz vecāko vai augstāko virsnieku militārās izglītības kursu, kura ilgums pārsniedz 10 mēnešus un kurš iekļauts Nacionālo bruņoto spēku komandiera vai viņa pilnvarotās personas apstiprinātajā militāro kursu sarakstā, Ministru kabineta noteiktajā kārtībā un apmērā tiek izmaksāti:1) pabalsts par laulātā uzturēšanos ārvalstī;2) pabalsts par bērnu uzturēšanos ārvalstī;3) kompensācija ceļa un pārcelšanās izdevumiem;4) kompensācija par izdevumiem veselības apdrošināšanai un apdrošināšanai pret nelaimes gadījumiem, kā arī kompensācija par transportēšanas izdevumiem attiecīgās personas vai tās ģimenes locekļu smagas slimības vai nāves gadījumā;5) kompensācija par bērnu skolas un pirmsskolas izdevumiem;6) kompensācija par ceļa izdevumiem, dodoties atvaļinājumā uz Latviju un atgriežoties dienesta vietā.Tāpat paredzēts segt atsevišķus ar bērnu uzturēšanos ārvalstīs saistītos izdevumus mācību komandējumā nosūtītajam karavīram, kas ir bērna vienīgais aizbildnis, neatkarīgi no mācību komandējuma ilguma.Likumprojekts neparedz šiem karavīriem izmaksāt algas pabalstu par dienestu ārvalstī, pabalstu mājsaimniecības inventāra iegādei, pārceļoties uz dienesta vietu ārvalstī, pabalstu dienesta vajadzībām izmantojamā transporta izdevumu segšanai, kompensāciju dzīvokļa īres izdevumu un komunālo maksājumu segšanai, kompensāciju ar dzīvokļa īres līguma slēgšanu saistīto izdevumu segšanai.Atlīdzības likuma 36. panta pirmajā un otrajā daļā noteikto pabalstu un kompensāciju par dienestu ārvalstīs apmērus un izmaksas kārtību nosaka Ministru kabineta 2010. gada 29. jūnija noteikumi Nr. 602 “Noteikumi par pabalstu un kompensāciju apmēriem diplomātiskā un konsulārā dienesta amatpersonām (darbiniekiem), valsts tiešās pārvaldes amatpersonām (darbiniekiem), karavīriem, prokuroriem un sakaru virsniekiem par dienestu ārvalstīs un to izmaksas kārtību” (turpmāk – MK noteikumi Nr. 602).Ievērojot likumprojekta 2. pantā paredzēto deleģējumu, norāde uz MK noteikumu Nr. 602 izdošanas tiesisko pamatu jāpapildina ar atsauci uz Valsts un pašvaldību institūciju amatpersonu un darbinieku atlīdzības likuma 36. panta septīto viens daļu. Vienlaikus, ņemot vērā, ka šī norma paredz īpašus nosacījumus pabalstu un kompensāciju par dienestu ārvalstīs piešķiršanai karavīriem, kuri nosūtīti uz vecāko vai augstāko virsnieku militārās izglītības kursu, nepieciešams skaidri noteikt, kuras MK noteikumu Nr. 602 normas uz šiem karavīriem nebūs attiecināmas.Karavīrs, kurš nosūtīts mācību komandējumā, nesaņems algas pabalstu, tātad uz viņu nevarēs attiecināt MK noteikumu Nr. 602 10. punktā noteikto: *ja ģimenes locekļi dienesta vietā uzturas pastāvīgi, pabalstus par laulātā un bērna uzturēšanos ārvalstī darbinieks saņem par to pašu periodu, par kuru saņem algas pabalstu*. Noteikumu projekts paredz papildināt MK noteikumus Nr. 602 ar 10.¹ punktu, kurš nosaka, ka pabalstus par laulātā un bērna uzturēšanos ārvalstīs šis karavīrs saņem līdz dienai, kad tiek atstāta dienesta vieta, bet ne ilgāk kā līdz rīkojumā norādītajam mācību komandējuma beigu datumam. Savukārt datums, ar kuru karavīrs sāks saņemt šo pabalstu, jau ir noteikts MK noteikumu Nr. 602 9. punktā.Tāpat jāparedz, ka uz karavīru, kurš nosūtīts mācību komandējumā, nav attiecināms MK noteikumu Nr. 602 47. punkts, kurš noteic, ka *šo noteikumu 44. un 45. punktā minētos ceļa izdevumus darbiniekam un viņa ģimenes locekļiem sedz, ja kopš darbinieka ierašanās dienesta vietā pagājuši ne mazāk kā seši mēneši, izņemot gadījumus, ja darbinieks pārceļas no vienas dienesta vietas ārvalstī uz citu dienesta vietu ārvalstī.* Šāds izņēmums ir pamatots ar to, ka mācību laikā karavīra iespējas izmantot atvaļinājumu ir ierobežotas un atkarīgas no mācību procesa organizācijas. Proti, atvaļinājums ir jāpielāgo mācību brīvlaikam. Ņemot vērā, ka mācību brīvlaiks var tikt ieplānots ātrāk par sešiem mēnešiem, nebūtu samērīgi uz karavīru, kurš nosūtīts mācību komandējumā, attiecināt MK noteikumu Nr. 602 47. punktā paredzēto ierobežojumu.Papildus nepieciešams noteikt, ka uz karavīru, kurš nosūtīts mācību komandējumā, nav attiecināmas MK noteikumu Nr. 602 VII nodaļas “Darbinieka un viņa ģimenes locekļu ceļa un pārcelšanās izdevumu kompensācija” (izņemot 35 un 36. punktu – normas par pārcelšanas izdevumu kompensāciju, jo pārcelšanas izdevumus kompensē arī karavīram) un VIII nodaļas “Darbinieka un viņa ģimenes locekļu apdrošināšanas un transportēšanas izdevumu kompensācija” normas, taču tās ir attiecināmas uz šā karavīra ģimenes locekļiem. Ceļa, apdrošināšanas un transportēšanas izdevumi karavīram, kurš dodas komandējumā, tiek apmaksāti Ministru kabineta 2010. gada 12. oktobra noteikumu Nr. 969 “Kārtība, kādā atlīdzināmi ar komandējumiem saistītie izdevumi” paredzētajā kārtībā un apmērā. Tāpat uz karavīru, kurš nosūtīts mācību komandējumā, nebūtu attiecināms arī MK noteikumu Nr. 602 50.¹ punkts, kurš paredz, ka *šo noteikumu 19. un* *29. punktu nepiemēro karavīram, kurš uz dienesta vietu ārvalstīs tiek pārcelts uz laiku, kas nepārsniedz gadu, un viņam neizmaksā:**50.¹1. pabalstu par laulātā un bērna uzturēšanos ārvalstīs;**50.¹2. ģimenes locekļu ceļa un pārcelšanās izdevumu kompensāciju;**50.¹3. ceļa izdevumu kompensāciju, reizi gadā dodoties atvaļinājumā uz Latviju;**50.¹4. bērnu skolas un pirmsskolas izdevumu kompensāciju;**50.¹5. kompensāciju par izdevumiem ģimenes locekļu veselības apdrošināšanai un viņu apdrošināšanai pret nelaimes gadījumiem, kas saistīti ar kaitējumu veselībai.*Ņemot vērā, ka atbilstoši likumprojekta 2. pantam mācību komandējuma ilgums var būt mazāks par gadu, nebūtu samērīgi uz karavīru, kurš nosūtīts mācību komandējumā, attiecināt šajā punktā paredzēto pabalstu un kompensāciju saņemšanas ierobežojumu. 2. MK noteikumu Nr. 602 4. pielikuma 2. punktā noteiktie maksimālie dzīvokļu īres un komunālo izdevumu kompensācijas apmēri kalendārā gadā ilgstoši nav pārskatīti, tādēļ šobrīd noteiktais kompensācijas apmērs neatbilst faktiskajai situācijai dzīvokļu īres tirgū ārvalstīs. Diplomātiskā un konsulārā dienesta amatpersonas un darbinieki (turpmāk – darbinieki) regulāri saskaras ar sistemātiskiem dzīvojamo telpu īres maksas kāpumiem. Piemēram, Berlīnē, kas, pēc starptautiskajiem dzīves dārdzības rādītājiem (<https://mobilityexchange.mercer.com/Insights/cost-of-living-rankings>), nav to valstu vidū, kurās ir dārgākais dzīves līmenis, pēdējos gados strauji cēlušās dzīvokļu īres maksas. Saskaņā ar statistikas datiem dzīvokļu īres maksas pieaugums īpaši ietekmējis vidēja izmēra dzīvokļus (80–120 m2). 2015. gada pirmajā pusgadā vien salīdzinājumā ar 2014. gadu dzīvokļu īres maksa ir pieaugusi par 24,2%, savukārt kopš 2015. gada – vēl par 12,1%, un īres maksas kāpums vērojams joprojām. Līdzīgas tendences vērojamas arī citās valstīs.Ārlietu ministrijas un Aizsardzības ministrijas darbinieku pieredze, risinot dzīvojamo telpu īres jautājumus ārvalstīs, liecina, ka vairumā ārvalstu (piemēram, Beļģijas Karalistē, Lielbritānijas [un Ziemeļīrijas Apvienotajā Karalist](http://kamis.mfa.gov.lv/vs/vl1)ē, Amerikas Savienotās Valstīs (Ņujorkā) u. c.) īres tirgus regulējums paredz, ka izīrētājs reizi gadā var noteikt īres maksas pieaugumu (indeksāciju), piemēram, atkarībā no dzīves dārdzības koeficienta vai inflācijas konkrētajā valstī, vai konkrētās valsts nodokļu kāpuma ietekmē, kas ievērojami sadārdzina īres izmaksas, pat ja sākumā dzīvojamā platība atrasta par iespējami zemu samaksu (piemēram, Ņujorkā iespējamais cenu kāpums jeb *Retail Price Index* ir paredzēts 3–5% gadā). Gadījumos, ja īres maksas indeksācija nav paredzēta konkrētās valsts īres tiesiskajā regulējumā, kā liecina īres līgumu slēgšanas prakse, izīrētāji nepiekrīt slēgt īres līgumus ilgāk kā uz 1 gadu, tādējādi paredzot iespēju pārskatīt īres maksas apmēru, izbeidzoties līguma termiņam. Lielākoties īres maksa nākamajam periodam tiek paaugstināta, nevis samazināta. Ņemot vērā, ka šobrīd noteiktais kompensācijas apmērs neatbilst faktiskajai situācijai dzīvokļu īres tirgū ārvalstīs, diplomātiskā un konsulārā dienesta amatpersonas un darbinieki spiesti izvēlēties dzīvokļus, kas nereti neatbilst pat minimālajiem drošības standartiem, kā rezultātā darbinieki ik dienas ir pakļauti nesamērīgiem drošības riskiem. Tāpat darbinieki ir spiesti nesamērīgi ilgu laiku pavadīt ceļā no īres dzīvokļa uz pārstāvniecību un atpakaļ, kas tiešā veidā ietekmē diplomātiskā un konsulārā dienesta funkciju veikšanu, īpaši gadījumos, kad nepieciešama ātra rīcība, piemēram, konsulārie gadījumi. Ievērojot minēto, noteikumu projekts paredz izteikt MK noteikumu Nr. 602 4. pielikuma 2. punktu jaunā redakcijā:1) palielinot maksimālo dzīvokļa īres un komunālo izdevumu kompensācijas apmēru, bet nemainot līdzšinējo regulējumu (MK 602. noteikumu 4. pielikuma 3. punkts), kas paredz, ka dzīvokļa īres un komunālo izdevumu kompensācijas apmērus var samazināt institūcijas vadītājs ar rīkojumu, ņemot vērā nosūtītājas institūcijas finanšu līdzekļus;2) paplašinot valstu un pilsētu uzskaitījumu, to papildinot ar Sanfrancisko un Losandželosu Amerikas Savienotajās Valstīs, Austrāliju un Brazīliju.  |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija, Nacionālie bruņotie spēki, Ārlietu ministrija. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Profesionāla dienesta karavīri, profesionālā dienesta karavīru ģimenes locekļi, diplomātiskā un konsulārā dienesta amatpersonas (darbinieki), valsts tiešās pārvaldes amatpersonas (darbinieki), prokurori, sakaru virsnieki un viņu ģimenes locekļi. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts šo jomu neskar. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekta izpilde, tai skaitā dzīvokļa īres un komunālo izdevumu kompensāciju izmaksa, tiks veikta ministrijām un centrālajām valsts iestādēm piešķirto budžeta līdzekļu ietvaros, ja nepieciešams, veicot citiem mērķiem paredzēto līdzekļu pārdali vai arī samazinot dzīvokļa īres un komunālo izdevumu kompensācijas apmērus atbilstoši MK noteikumu Nr. 602 4. pielikuma 3. punktā noteiktajam. Tādējādi noteikumu projekts tiešu ietekmi uz valsts budžetu nerada. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Noteikumu projekts šo jomu neskar. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Aizsardzības ministrija, Nacionālie bruņotie spēki, Ārlietu ministrija. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde, tai skaitā dzīvokļa īres un komunālo izdevumu kompensāciju diplomātiskā un konsulārā dienesta amatpersonām (darbiniekiem), valsts tiešās pārvaldes amatpersonām (darbiniekiem), karavīriem, prokuroriem un sakaru virsniekiem par dienestu ārvalstīs izmaksa, tiks veikta ministrijām un centrālajām valsts iestādēm piešķirto budžeta līdzekļu ietvaros. |
| 3. | Cita informācija | Nav |

Aizsardzības ministrs R. Bergmanis

I. Šamarina

67335148

Irina.Samarina@mod.gov.lv

D. Pinne

67335027

Dana.Pinne@mod.gov.lv